Frykter bybane over Bryggen vil ødelegge for store arrangement

Hva skjer med Bergen City Marathon, Tall Ship Races og muligheten for fremtidige sykkelritt dersom man legger Bybanen over Bryggen?

Publisert Publisert 15. oktober 2015

IDRETTSGLEDE: Bergen City Marathon ble arrangert for tredje gang i april 2014. Både oppvarming, start og målgang er på Bryggen. ARKIVFOTO: Elias Dahlen

Denne artikkelen er over fire år gammel

I går kveld presenterte det påtroppende byrådet i Bergen den nye planen for Bybanen. De tre samarbeidspartiene Arbeiderpartiet, Kristelig Folkeparti og Venstre har kommet frem til en kompromissløsning. Nå skal den gå over Bryggen.

FOLKELIV: Det er mange folk på Bryggen under Tall Ship Races. ARKIVFOTO: Eivind Senneset

Reaksjonene har ikke latt vente på seg i Idretts-Bergen, og daglig leder i TIF Viking, Roger Gjelsvik, ga i går kveld uttrykk for hvor skuffet han er over det nye byrådet på sin åpne Facebook-profil. Han skriver at han trodde han kunne stole på Harald Schjelderup da han ga ham sin stemme, og synes situasjonen nå er trist. Han tror ikke det vil bli enkelt for arrangement som Bergen City Marathon (BCM).

Les også Derfor tar et av Bergens største idrettslag kampen med treningssenterne

Også markeds— og kommunikasjonsdirektør for sykkel-VM 2017 er bekymret;

«Dette setter arrangementsbyen Bergen flere steg tilbake. Bergen City Marathon, de store havnefestene og muligheten til å ha ritt etter Sykkel-VM blir nå ødelagt. Det er synd at man ikke har vært opptatt av dette perspektivet», skriver Erik Kubon Halvorsen.

Dette setter arrangementsbyen Bergen flere steg tilbake.

Stor utfordring med bybane på Bryggen

— Den ene bekymringen er at politikere kan gå så lett fra lovnadene de gir i forkant av et valg. Særlig de største partiene må se seg litt i speilet når det gjelder det de vinner valget på. Arbeiderpartiet har liten egeninnsikt om de ikke skjønner at deres standpunkt i bybanesaken var viktig for deres oppslutning. De viker så lett fra noe som er viktig for mange bergensere, og det skremmer meg, sier Roger Gjelsvik, som er en av dem som ga Ap sin stemme.

Det andre som bekymrer ham er avviklingen av store arrangement, blant annet BCM som TIF Viking er arrangør for.

REDD DETTE BLIR VANSKELIG I FREMTIDEN: Flere er redde for at bybane over Bryggen blir slutten på store folkearrangement som Bergen City Marathon, Tall Ship Races og fremtidige sykkelritt på Bryggen. Den påtroppende byrådslederen, Harald Schjelderup (Ap), sier imidlertid at Bybanen ikke skal bli et hinder for store folkearrangement. ARKIVFOTO: Eirik Brekke

— Det vil være en kjempeutfordring med bybane på Bryggen med tanke på sikkerhet og annet. Det er enormt store folkemengder der, og jeg kan ikke skjønne at vi vil klare det. Vi har også barnearrangement, og det siste vi ønsker er en ulykke i forbindelse med dette, sier Gjelsvik. - Det er et betimelig spørsmål Roger reiser her, for en konsekvens av bybane over Bryggen er at en del av de store arrangementene får dårligere vilkår, sier Erik Kubon Halvorsen.

Med store arrangement sikter han til Tall Ship Race, Bergen City Marathon, Hansadagene og lignende.

Halvorsen sier at det ikke vil få noen betydning for sykkel-VM 2017, men at man trolig ikke kan arrangere lignende ritt i fremtiden.

En konsekvens av bybane over Bryggen er at en del av de store arrangementene får dårligere vilkår.

— Mulighetene rundt Torget og Bryggen blir begrenset. Nå som det er bilvei er det mulig å stenge den, det blir nok ikke like enkelt med en bybane. Legges Bybanen over Bryggen kan du trolig ikke legge fremtidige sykkelarrangement der, tror han.

Gjelsvik peker også på hverdagsutfordringer ved den nye traseen, som mengden barn på vei til Christi Krybbe og Rothaugen skole, og ikke minst alle barna som er til og fra trening i Vikinghallen.

— Har man tenkt på dette, undrer han.

Lover å lage plass til store folkearrangement

— Jeg skjønner problemstillingen, men dette er en praktisk utfordring som fint lar seg løse, sier påtroppende byrådsleder Harald Schjelderup (Ap).

Han viser til bybaneutredningen der det står at Bybanen vil kunne stoppe og snu i begge ender av Bryggen, både ved nordsiden og i sentrum, når det er store folkearrangement.

— Vi vil kunne lage opphold slik at den ikke går gjennom sentrum og forbi Bryggen, sier han, og sier at det er slik det allerede gjøres på Nesttun på 17. mai – da snur banen i begge ender.

— Vil det bli vanskeligere å arrangere slikt som BCM i fremtiden?

— Vi ønsker et sentrum som skal syde av liv på spesielle dager, slik at man kan nyte byen i sin helhet. Det er ingen grunn til bekymring for store folkearrangement på Bryggen, sier Schjelderup.

- Er dette et løfte?

— Bybanen skal ikke være til hinder for store folkearrangement. Bergen skal fortsatt være den beste byen for dette, det lover jeg.

Publisert Publisert: 15. oktober 2015 14:38